次轉庵聖花韻
作者：許及之
朝代：宋

paragraphs: 轉庵詩三昧，仍嗜書八法。
寫出金彈句，可翫不可狎。
近觀聖花作，險若君獨壓。
壯如錢塘潮，清若苕溪霅。
僚丸同妙手，痀蜩真脫甲。
庖刀方奏砉，郢風復運霎。
文章特小技，聖處奚假插。
得趣堪獻佛，高吟岸烏帢。
達者越拘攣，迷者泥檢柙。
豈知造化機，目擊不容眨。
衮衮萬馬奔，翼翼兩攻夾。
靈根有變通，時雨自浹洽。
意輕秦趙璧，價重蒲葵箑。
記舟何用痕，印錢偶因掐。
於道得達尊，問鼎不問郟。